‘Boer soek ŉ Vrou’-deelnemer in hegtenis geneemBoer Toanette is een van die boere wat te sien is in die elfde reeks van Boer soek ŉ Vrou. (Foto: Verskaf deur kykNET) Toanette Els, ŉ 23-jarige wildboer van Modimolle in Limpopo, is Vrydag op aanklagte van bedrog in hegtenis geneem. Els is vroeër vanjaar aangewys is as een van die top-10-boere wat deelneem aan die jongste seisoen van die kykNET-realiteitsreeks Boer soek ŉ Vrou. Brig. Motlafela Mojapelo, polisiewoordvoerder van Limpopo, het aan Maroela Media bevestig dat Els Vrydag in hegtenis geneem is op aanklag van bedrog. Sy het dieselfde dag in die Modimolle-landdroshof verskyn en is daarna op borgtog vrygelaat. “Daar word beweer dat die vrou ŉ veldwagterskursus op Facebook geadverteer het,” het Mojapelo gesê. “Die klaer het glo R10 000 in ŉ bankrekening deponeer vir dié kursus, waarna die beskuldigde die kursus gekanselleer het. Die klaer het ŉ terugbetaling geëis van die beskuldigde en sy het belowe om dit terug te betaal. Dié terugbetaling is glo nooit gemaak nie en die klaer het ŉ saak van bedrog teen die beskuldigde aanhangig gemaak.” Wilmer Muller, reklamebeampte vir die Boer soek ŉ Vrou-reeks, het aan Maroela Media bevestig dat Els steeds ŉ deelnemer aan dié reeks sal wees. “Boer soek ’n Vrou is sedert Februarie in produksie en die episodes word dus ŉ geruime tyd voor dit op lug verskyn, geskiet. Els is ook reeds in April as een van die top-10-deelnemers geïdentifiseer,” het Muller gesê. “Die kanaal neem kennis van die aantygings teen Els en respekteer die regsproses wat dit tot gevolg het,” het hy bygevoeg. Die saak teen Els is uitgestel tot 15 Augustus.